text: Samler ind til Nick: Penge går til fortsat eftersøgning
  20 marts 2017 kl. 07.21
  Pårørende laver indsamling, der skal gøre det muligt at fortsætte eftersøgningen af Nick Langkjær Hansen, som forsvandt i slutningen af januar
  Det er godt syv uger siden, at den 24-årige Nick Langkjær Hansen fra Horsens forsvandt i forbindelse med en bytur i Aarhus. 
  Nu har de pårørende taget initiativ til en indsamling, der skal hjælpe med at betale for yderligere privat eftersøgning.
  - Det er svært efterhånden at blive ved at finde på nye ting. Nu er vi kommet så langt hen i forløbet, at al den frivillige hjælp har været på banen, siger Jeanette Wiese, Nick Langkjær Hansens mor.
  I sidste uge undersøgte et firma havbunden i Aarhus Havn i bestræbelserne på at finde Nick Langkjær Hansen. Arbejdet førte ikke til noget gennembrud i sagen.  
  - Jeg vil gerne have Nick hjem så hurtigt som muligt, så jeg har ikke mod på bare at sidde og vente et halvt år, siger Jeanette Wiese og uddyber:
  - Derfor er det utrolig vigtigt, at vi prøver med alle de hjælpemidler, vi kan – firmaer og specialister -  at finde ham og få ham hjem.
  De pårørende vurderer, at der er behov for cirka 50.000 kroner for at kunne fortsætte eftersøgningen med professionel hjælp.
  - Det koster penge at lave eftersøgninger. Vi håber, at folk vil hjælpe til, så Nick kan komme retur igen, opfordrer Christian Kaufmann Olsen, en af Nick Langkjær Hansens studiekammerater.
  
  